钦定古今图书集成/理学汇编/文学典/第071卷 > 蒋概
## 钦定古今图书集成/理学汇编/文学典/第071卷 > 蒋概

按《吉安府志》：“概字康叔，龙泉人。皇祐己丑进士，举贤
良，见斥，移巴东令。治平己巳，京师大水，百官乘筏入
朝，诏求直言。概上疏推本《洪范》，箴讽朝政阙失，不报。
去游河朔，语其友廪延刘斧曰：‘丈夫当立功绝域，封
侯万里，岂甘随群老死青衫中哉’？尝登权州北门，赋
诗曰：‘壮士未酬志，乘秋感慨多。幽、燕新种落，唐汉旧
山河。塞月沉青冢，边声起白波。如何得万骑，玉垒夜
经过’。”读其诗，迹其平生，盖亦慷慨士。